**Primul colind în Piața Mare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Decembrie coboară pe cărare

Din Făgăraș, la sanie doi reni

Cu stele albe-n frunte fiecare

Pășesc încet ca niște prinți mondeni.

Vor să ajungă în Sibiu spre seară

Când luna se ascunde-n foișor,

Să-ți bată-n geam și să te cheme-afară

Că ți-au compus pe drum un plugușor.

Sub bradu-mpodobit de la intrare

O să-ți colinde pentr-un an mai bun,

Te vor conduce-apoi în Piața Mare

Să te cuprindă-n versuri Moș Crăciun.

- În Târgul de Crăciun te-aştept deseară

S-aprindem steaua noastră-n vârf de brad,

Aceste sărbători să vină, iară,

Cu trupul alb, iar timpul retrograd

S-alerge înapoi spre ziua-n care,

Sub aripi moi, un serafim veghea

Destinul care-abia-şi făcea cărare,

Când paşii tăi întrau în viaţa mea.

Şi câte ierni de-atunci ne-au fost lăsate,

Ce daruri ni s-au dat, îţi aminteşti?

Urc drumul nins, pe-o bancă, la cetate,

Zăpezile mă-mpiedică-n poveşti.

Ioan Grigoraș Liliana Trif